Správa zo zahraničnej pracovnej cesty

1.	Účastník ZPC:

Titul, meno a priezvisko:	Ing. Vladimír Belovič, CSc.	
Pracovisko:	MŠVVaŠ SR, Stromová 1, 81330 Bratislava 
sekcia ďalšieho vzdelávania a mládeže 	
Pracovné zaradenie:	štátny radca 	
Znalosť jazykov:	A, F, N, R	
2.	Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	25. - 27. 01. 2012	
Prijímajúca organizácia:	Sekretariát Európskej rady, Brusel
	
Účel cesty:	Účasť na zasadnutí Výboru pre vzdelávanie Rady EÚ 	
Spôsob financovania:	Náklady na ubytovanie, stravné a vreckové náklady hradí MŠVVaŠ SR; cestovné náklady sú refundované MF SR z FO;	
		
3.	Rámcový program pobytu:
25. 01. 2012	Popoludní odchod autobusom z Bratislavy na letisko Viedeň- Schwechat, prílet do Bruselu, ubytovanie.	
26. – 27. 1. 2012
27. 01. 2012	Rokovanie Výboru pre vzdelávanie Rady EÚ v sídle Rady EÚ v Bruseli. 

Odlet do Viedne vo večerných hodinách, návrat do Bratislavy
	
4.	Stručný priebeh rokovaní:
V dňoch 26. – 27. 01. 2012 som sa zúčastnil rokovania Výboru pre vzdelávanie Rady EÚ. Tretie rokovanie Výboru pre vzdelávanie počas dánskeho predsedníctva bolo  venované prerokúvaniu návrhu programu Erasmus pre všetkých. Počas zasadnutia bola prerokovaná nasledovná agenda:

1.  Schválenie agendy
2.  Informácie  Predsedníctva
3.  Informácie  Komisie 

4.  Návrh nariadenia Európskeho parlamentu a Rady, ktorým sa zriaďuje ERASMUS PRE  
      VŠETKÝCH, program Únie pre vzdelávanie, odbornú prípravu, mládež a šport
      - diskusia ku kapitolám IV, VII, VIII, IX, X
        = doc. 17188/11 EDUC 273 JEUN 74  SPORT 44 SOC 1015
5.  Rôzne

Stručný obsah a priebeh diskusie k jednotlivým bodom:

1.  Schválenie agendy

Agenda zasadania bola schválená bez pripomienok.

2.  Informácie  Predsedníctva

PRES informovalo, že dánski ministri prezentovali svoj program vo Výbore pre vzdelávanie a kultúru Európskeho parlamentu. Poslanci EP sa vyjadrovali aj k návrhu programu Erasmus pre všetkých. Viacerým poslancom sa nepáči navrhovaný názov programu a ani postavenie oblasti mládeže v ňom.

3.  Informácie  Komisie

Komisia nepodala žiadnu informáciu.

Návrh nariadenia Európskeho parlamentu a Rady, ktorým sa zriaďuje ERASMUS PRE  
VŠETKÝCH, program Únie pre vzdelávanie, odbornú prípravu, mládež a šport
      - diskusia ku kapitolám II, V, VI

PRES oznámilo, ktoré kapitoly budú predmetom rokovania a potom odovzdalo slovo Právnej službe Rady (CLS). Tá oznámila stanovisko k voľbe právnej formy programu, ktorá bola zmenená z rozhodnutia na nariadenie. Článok 288 Zmluvy o EÚ prináša definíciu jednotlivých právnych aktov. Podľa nich sú záväznými aj rozhodnutie, aj nariadenie, a to v ich celostnosti. Ide však o to, či sa jedná o opatrenie všeobecného použitia alebo nie. CLS sa nazdáva, že výber nariadenia je správny a dokonca sa zdá byť vhodnejší vzhľadom na princíp právnej istoty. Pokiaľ ide o právne implikácie nariadenia, má priamy a všeobecný účinok. Nariadenie sa bude publikovať v 23 jazykoch, rozhodnutie by sa publikovalo v 22 (bez írštiny). 

IT stále nie jasné, prečo bolo zvolené nariadenie, čo podľa IT nie je proporcionálne. DE požiadalo o písomné stanovisko v tejto veci. Takisto spochybnilo použitie princípu proporcionality. Ak dobre pochopilo CLS, neexistujú právne dôvody nemožnosti použiť formu rozhodnutia. CLS nie je jasné, voči čomu sa má aplikovať proporcionalita. 

Kapitola IV
COM upozornila, že 75% alokácie pre Národné agentúry (NA) na mobilitu bude založenej na objektívnych kritériách ako počet obyvateľov, životné náklady a pod. Zvyšných 25% bude alokovaných na základe parametrov výkonnosti. V prípade záruk za študentské pôžičky by tieto mali byť riadené prostredníctvom EIF (Európsky investičný fond), a na základe týchto záruk by mali jednotlivé národné úrokové miery študentských pôžičiek klesnúť. 

Článok 13
EL – navrhuje zvýšiť percentuálnu alokáciu na spoluprácu a inovácie na úkor mobility (podobne LT)

FR – potrebné doplniť odsek o minimálnych úrovniach pre jednotlivé typy vzdelávania ako VŠ, OVP, vzdelávanie dospelých a pre oblasť mládeže (podobne DE, SK, PL, HU, IE, BE, SI, CZ, IT,  LU, EE, BG, čiastočne SE, FI požadujúce flexibilitu). Podobne sa pýtalo na kritériá výkonnosti.

DE – prečo rozpočet na medzinárodnú spoluprácu je stanovený len v ods. 2 prostredníctvom mechanizmov externej politiky EÚ? Nemala by istá časť pochádzať aj z programu ako takého? Bude potrebné, aby NA vedeli, koľko prostriedkov budú mať ročne na strategické partnerstvá (ods. 7 hovorí len o mobilite) – podobne HU. Sú kritériá výkonnosti (ods. 7a a b) správne? Návrh kritérií potrebuje objasnenie, hlavne pokiaľ ide o „annual realised outputs“ (podobne NL, SK, ES, HU, IE, BE, IT, BG)

LV – v ods. 8 sa hovorí o alokácii zdrojov pre rok 2014 na základe posledných známych údajov z programov LLP, Mládež v akcii a Erasmus Mundus. Čo však bude s oblasťou športu, v ktorej v súčasnosti neexistuje európsky program?

AT – 2% na administratívne výdavky je priveľa (podobne NL)
SK – navrhované 2% na administratívne výdavky sa týkajú aj NA? (podobne PL)
PL – akú úlohu budú zohrávať NA pri medzinárodnej spolupráci s tretími krajinami?
NL – 3% na operatívne granty pre NA je priveľa vzhľadom na nárast celkového rozpočtu programu. HU, LT, MT, BG sú opačného názoru. Podľa UK a IE je najdôležitejšie, aby NA nedostali menej prostriedkov ako v súčasnosti. 
FI – spolupráca s tretími krajinami by nemala byť limitovaná len na oblasť vysokoškolského vzdelávania (podobne DE, BG)
BE – náklady na kontrolu, audit, atď. sa týkajú len Komisie, alebo aj NA? (podobne LU, MT, BG)

Komisia predloží komparatívnu tabuľku o súčasných a budúcich aktivitách budúci týždeň. Uvedenie alokácií pre jednotlivé sektory by obmedzilo flexibilitu. Článok 13.4 sa týka len administratívnych výdavkov Komisie. Komisia nepredpokladá úlohy NA v oblasti športu. Pokiaľ ide o spoluprácu s tretími krajinami, tá sa v súčasnosti týka len vysokoškolského vzdelávania. Na rozšírenie takejto spolupráce o ďalšie sektory nemá COM finančné prostriedky. Kritériá výkonnosti sú zamerané na výsledky súvisiace s aktivitami programu a COM sa nebráni vylepšeniu ich definícií. 

Kapitola VII 
FR – potrebné špecifikovať úlohu národných orgánov čl. 25 – podobne AT, UK, LT 
AT – požiadalo o potvrdenie domnienky, že OLAF môže kontrolovať len prostriedky EÚ, nie národných rozpočtov
SI – pri koordinácii kontrolných aktivít žiada od Komisie, aby neúmerne nezaťažovala ČŠ

Komisia povedala, že pri kontrole OLAF je ťažké v rámci projektu rozlišovať financovanie EÚ a národné spolufinancovanie. Komisia nemení výrazne súčasný systém kontroly. Komisia nastavuje minimálne požiadavky kontroly vykonávanej NA, o ktorých bude možné na príslušných fórach diskutovať.

Kapitola IX
Táto časť rieši predovšetkým delegáciu právomocí Komisii, predovšetkým tzv. delegované akty, prijatie ktorých je COM povinná bezodkladne oznámiť EP a Rade. Výbor sa bude riadiť tzv. procedúrou preskúmania, to isté platí pre prijatie pracovného programu.  

AT – pýtalo sa na možnosť odvolania delegovania právomocí Radou.  Potrebné špecifikovať  zloženie Výboru a či sa predpokladá existencia podvýborov (podobne PL, SE, LT). Samostatné  podvýbory pre jednotlivé časti programu požadujú PL, BE, FR, EL,  a samostatné výbory požadujú DE, PT, SK, FI, EE

SI – potrebné špecifikovať úlohy COM a Výkonnej agentúry. Aká procedúra sa predpokladá pri prípadných výhradách EP alebo Rady voči prijatému delegovanému právnemu aktu (podobne HU, NL)
HU – chýba odkaz na príslušné ustanovenie ZFEÚ o delegovaných aktoch 
FI – žiada vypustiť odkaz na čl. 22.2 z čl. 27. Počíta sa v čl. 29 s ročnými pracovnými plánmi pre jednotlivé oblasti programu? 
FR – nazdáva sa, že pracovné programy by sa mohli vypracúvať na dvojročnom základe. Podobne je potrebné zakotviť, že Výbory sa stretávajú viackrát ročne.
DE – nenazdáva sa, že sú potrebné delegované právne akty, nakoľko úlohy NA sa takmer vôbec nemenia (podobne FR, IT)

Komisia uviedla, že prípady nesúhlasu EP alebo Rady k delegovanému aktu rieši Medziinštitucionálna dohoda medzi Komisiou, EP a Radou. Podľa COM tým nie je narúšaný princíp právnej istoty. Komisia si nemyslí, že je právne možné mať viac ako 1 výbor pre  program. Otázku podvýborov nemôže riešiť toto nariadenie, môže to urobiť budúci Výbor po svojom zriadení.   
DE požiadalo COM o pomenovanie konkrétneho článku v nariadení o komitológii, ktorý zakazuje existenciu 2 výborov pre jeden program. Komisia chce na túto otázku prizvať odborníka na budúce zasadanie, najlepšie z Právnej služby Rady. 

Kapitola X  
AT – do čl. 31.3 doplniť Komisiu, keďže ide o spoločnú zodpovednosť
DE si nemyslí, že ukončenie súčasných programov po 31.12.2013 by sa malo riadiť už novým nariadením (podobne IT) – čl. 31.2.

Komisia pripustila, že je potrebné o týchto otázkach ešte diskutovať. Návrh COM mal viesť k uľahčeniu situácie pre NA. 

Následne Komisia stručne predstavila hodnotenie vplyvu, ktoré sa v prípade nariadení musí povinne prerokovať. 

PRES požiadalo o písomné pripomienky do 31.1.2012. 

5. Rôzne

V rámci toho bodu nevystúpila žiadna delegácia.

5. Odporúčané závery:

Tretie rokovanie Výboru pre vzdelávanie počas dánskeho predsedníctva bolo  venované prerokúvaniu návrhu programu Erasmus pre všetkých.  Delegácie podrobne prerokovali kapitoly IV, VII, VIII, IX a X návrhu programu Erasmus pre všetkých. Nasledovné aspekty rezonovali v diskusii členských štátov viackrát:
- požiadavka písomného stanoviska od Právnej služby Rady ohľadne voľby formy legislatívneho aktu
- potrebné doplniť odsek o minimálnych alokáciách pre jednotlivé typy vzdelávania ako VŠ, OVP, vzdelávanie dospelých a pre oblasť mládeže (FR, DE, SK, PL, HU, IE, BE, SI, CZ, IT,  LU, EE, BG)
- problém s navrhovanými kritériami na meranie výkonnosti (DE, NL, SK, ES, HU, IE, BE, IT, BG)
- nejednoznačný postoj k výške operatívneho grantu pre národné agentúry
- samostatné výbory pre oblasti mládeže a športu  požadujú DE, PT, SK, FI, EE
- minimálne podvýbory pre tieto oblasti žiadajú PL, BE, FR, EL

Výbor pre vzdelávanie tak skompletizoval prvé čítanie návrhu programu Erasmus pre všetkých. PRES po zvážení všetkých pripomienok pripraví svoj návrh dokumentu, o ktorom sa začne rokovať na zasadnutí výboru pre vzdelávanie dňa 23. februára 2012.

6. Prehľad prinesenej dokumentácie

Prinesená dokumentácia je uložená a je k dispozícii k nahliadnutiu na sekcii ďalšieho vzdelávania a mládeže.
7.	Osobitne vyhodnotený očakávaný prínos ZPC
Poznatky a pracovné podklady získané na zasadnutí Výboru pre vzdelávanie Rady EÚ budú využité pri príprave podkladových materiálov a stanoviska za SR v rámci návrhu programu Erasmus pre všetkých, ktorá pripraví dánske predsedníctvo EÚ na rokovanie výboru pre vzdelávanie v dňoch 23. – 24. 02. 2012.

8.    Spôsob zverejnenia výsledkov ZPC

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete

Správu vypracoval: Ing. Vladimír Belovič, CSc.
Dátum: 2. 02. 2012
Správu schválili:  	Ing. Jaroslav Juriga -  RO SCVEZ
Mgr. Kamila Jandzíková, PhD.  - GR SĎVM